CELEX: 52020PC0142
Language: ro
Date: 2020-04-02
Title: Propunere de REGULAMENT AL PARLAMENTULUI EUROPEAN ŞI AL CONSILIULUI de modificare a Regulamentului (UE) nr. 1379/2013 și a Regulamentului (UE) nr. 508/2014 în ceea ce privește măsurile specifice de atenuare a impactului epidemiei de COVID-19 în sectorul pescuitului și acvaculturii

COMISIA EUROPEANĂ
            Bruxelles, 2.4.2020
            COM(2020) 142 final
            2020/0059(COD)
            Propunere de
            REGULAMENT AL PARLAMENTULUI EUROPEAN ŞI AL CONSILIULUI
            de modificare a Regulamentului (UE) nr. 1379/2013 și a Regulamentului (UE) nr. 508/2014 în ceea ce privește măsurile specifice de atenuare a impactului epidemiei de COVID-19 în sectorul pescuitului și acvaculturii
            
               
         
         
            
               EXPUNERE DE MOTIVE
            
            
               1.CONTEXTUL PROPUNERII
            
            
            
               
                  Epidemia de COVID-19 a afectat brusc și dramatic statele membre, având un impact major asupra societăților și economiilor lor, deoarece activitatea economică încetinește puternic. Acest lucru a creat o situație excepțională pentru întreaga UE care necesită ca toate resursele disponibile, atât la nivelul Uniunii, cât și la nivelul statelor membre, să fie mobilizate pentru a depăși provocările fără precedent legate de epidemia de COVID-19.
               
               
                  La 13 martie 2020, Comisia a propus o „Inițiativă pentru investiții în răspunsul la coronavirus” care vizează promovarea investițiilor prin mobilizarea rezervelor de lichidități disponibile în fondurile structurale și de investiții europene, pentru a combate imediat criza. La 19 martie 2020, Comisia a adoptat un nou cadru privind ajutoarele de stat.
               
               
                  Cu toate acestea, sfera de acțiune a statelor membre în domeniul pescuitului este limitată de dispozițiile Fondului european pentru pescuit și afaceri maritime (FEPAM), care nu oferă în prezent sprijin pentru acțiunile cele mai urgente necesare pentru a depăși efectele epidemiei de COVID-19. Aceste restricții limitează capacitatea statelor membre de a utiliza FEPAM pentru combaterea crizei.
               
               
                  Sectorul pescuitului și acvaculturii a fost grav afectat de perturbarea pieței generată de o scădere semnificativă a cererii. Închiderea locurilor de vânzare, a piețelor, a punctelor de vânzare și a canalelor de distribuție a generat o scădere substanțială a prețurilor și a volumelor. Scăderea cererii și a prețurilor, combinată cu vulnerabilitatea și complexitatea lanțului de aprovizionare (produse perisabile, necesitate mare de forță de muncă) a făcut ca operațiunile flotelor de pescuit și ale producției de fructe de mare să genereze pierderi. În consecință, pescarii sunt obligați să rămână în port, iar producătorii din acvacultură vor trebui să arunce sau să distrugă produse în decurs de câteva săptămâni sau să se confrunte cu costuri excepționale de gestionare a stocurilor, inclusiv costuri legate de necesitatea unui spațiu mai mare și a mai multă hrană pentru pești care nu pot fi sacrificați din cauza scăderii cererii. Declinul rapid afectează în special operatorii din sectorul pescuitului costier la scară mică și producătorii de pește.
               
               
                  Deoarece sfârșitul crizei actuale nu poate fi estimat, aceasta poate conduce rapid la o încetare a activităților și închidere a întreprinderilor dintr-un sector care este foarte sensibil la variații ciclice. Prin urmare, această criză poate avea consecințe socioeconomice dramatice în anumite comunități în care pescuitul și acvacultura joacă un rol esențial. Pescuitul costier la scară mică reprezintă aproape 75 % din toate navele active și peste 55 % din locurile de muncă directe; acestea constituie principala activitate economică în multe zone costiere. Sectorul pisciculturii susține comunitățile costiere și zonele rurale. Operatorii din sectorul pescuitului și acvaculturii, fiind în principal microîntreprinderi, nu dispun adesea de rezervele financiare pentru a acoperi costurile curente. Odată ce acestea își vor înceta activitatea, lanțurile de comercializare vor fi întrerupte. 
               
               
                  Spre deosebire de majoritatea celorlalte sectoare ale economiei, sectorul pescuitului este de competența exclusivă a Uniunii și este reglementat la nivelul Uniunii printr-o politică comună, excluzând astfel în mare măsură reglementările naționale, inclusiv cele referitoare la sprijinul financiar. Condițiile pentru sprijin public sunt reglementate de FEPAM. 
               
               
                  Prin urmare, Comisia adoptă o propunere legislativă de modificare a Regulamentului (UE) nr. 508/2014 (Regulamentul FEPAM), precum și a Regulamentului (UE) nr. 1379/2013 (Regulamentul OCP) pentru a introduce măsuri specifice în FEPAM pentru a atenua impactul epidemiei de COVID-19 din sectorul pescuitului și acvaculturii. 
               
               
            
            
               2.TEMEI JURIDIC, SUBSIDIARITATE ȘI PROPORȚIONALITATE
            
            
               •Temei juridic
            
            
               Articolul 43 alineatul (2) și articolul 175 din Tratatul privind funcționarea Uniunii Europene. 
            
            
               •Subsidiaritate (în cazul competenței neexclusive) 
            
            
               Dispozițiile propunerii sunt puse în aplicare în cadrul gestiunii partajate, în conformitate cu Regulamentul financiar. 
            
            
               •Proporționalitate
            
            
               Dispozițiile propuse respectă principiul proporționalității deoarece sunt adecvate, necesare și nu sunt disponibile alte măsuri mai puțin restrictive pentru atingerea obiectivelor de politică dorite. 
            
            
               •Alegerea instrumentului
            
         
         
            
               Instrumentul propus: regulament al Parlamentului European și al Consiliului.
            
            
               3.CONȚINUTUL PROPUNERII
            
            
               Măsurile specifice propuse pentru atenuarea impactului epidemiei de COVID-19 în sectorul pescuitului și acvaculturii cuprind:
            
            
               –sprijinirea pescarilor pentru încetarea temporară a activităților de pescuit cauzată de epidemia de COVID-19;
            
            
               –sprijinirea fermierilor din domeniul acvaculturii pentru suspendarea temporară sau pentru reducerea producției cauzate de epidemia de COVID-19;
            
            
               –sprijinirea organizațiilor de producători și a asociațiilor de organizații de producători pentru depozitarea produselor pescărești și de acvacultură, în conformitate cu organizarea comună a piețelor.
            
            
               Se propune ca aceste măsuri să fie eligibile retroactiv începând cu 1 februarie 2020 și să fie aplicabile până la 31 decembrie 2020. 
            
            
               Modificările suplimentare aduse Regulamentului FEPAM vizează asigurarea unei realocări flexibile a resurselor financiare în cadrul programelor operaționale:
            
            
               –o eliminare a sumelor delimitate de la articolul 13, cu excepția celor pentru controlul activităților de pescuit, colectarea de date științifice și compensarea costurilor suplimentare în regiunile ultraperiferice;
            
            
               –o modificare a procedurii simplificate de modificare a programelor operaționale în vederea introducerii măsurilor specifice și realocarea resurselor financiare aferente.
            
            
               Măsurile FEPAM specifice sunt completate de o modificare a Regulamentului OCP pentru:
            
            
               –a permite recurgerea la mecanismul de stocare în cazul în care statele membre nu au stabilit și nu au publicat prețurile de declanșare;
            
            
               –a permite organizațiilor de producători din sectorul acvaculturii să beneficieze de mecanismul de stocare.
            
            
               4. REZULTATELE EVALUĂRILOR EX-POST, ALE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI
            
            
               
                  Comisia s-a consultat cu părțile interesate solicitând contribuții din partea organizațiilor de producători din domeniul pescuitului și acvaculturii și a consiliilor consultative și a primit feedback cu privire la evoluțiile pieței și la posibilele măsuri de ajutor din partea asociațiilor industriale, a operatorilor individuali și a statelor membre. Evaluarea situației de criză și a modului de combatere a efectelor acesteia realizată de către părțile interesate este aproape în întregime coerentă și unanimă. Comisia a ținut cont de acest feedback în pregătirea prezentei propuneri.
               
            
            
               5.IMPLICAȚIILE BUGETARE
            
            
               Modificarea propusă nu presupune niciun fel de modificări ale plafoanelor anuale pentru angajamente și plăți din cadrul financiar multianual, prevăzute în anexa I la Regulamentul (UE) nr. 1311/2013. Defalcarea anuală a creditelor de angajament pentru FEPAM rămâne neschimbată.
            
            
               Având în vedere faptul că activitățile de pescuit și de acvacultură sunt blocate sau reduse semnificativ, punerea în aplicare, într-un mod normal, a măsurilor FEPAM și a programelor operaționale actuale este limitată. Fără a contracara în mod eficace criza, FEPAM are puține șanse de a fi pus în aplicare pe deplin până la sfârșitul actualei perioade de programare. Prin urmare, statele membre trebuie să aibă posibilitatea de a realoca în termen scurt resursele financiare existente în cadrul programului lor operațional către măsuri specifice. Această posibilitate va fi limitată de alocările bugetare deja primite de statele membre, pe care acestea nu le pot depăși.
            
            
               Creditele de plată disponibile în bugetul 2020 pentru FEPAM pot include o schimbare a priorităților Uniunii în cadrul programelor operaționale. De fapt, noile măsuri vor înlocui în mare parte inițiativele planificate inițial, care sunt în prezent oprite din cauza declinului general al activității economice. Prin urmare, măsurile propuse au scopul de a asigura o punere în aplicare eficace a bugetului 2020 și a sumelor alocate FEPAM pentru perioada 2014-2020. 
            
            
               Comisia va monitoriza cu atenție impactul modificării propuse asupra creditelor de plată în 2020, luând în considerare atât execuția bugetului, cât și previziunile revizuite ale statelor membre.
            
         
         
            
               2020/0059 (COD)
            
            
               Propunere de
            
            
               REGULAMENT AL PARLAMENTULUI EUROPEAN ŞI AL CONSILIULUI
            
            
               de modificare a Regulamentului (UE) nr. 1379/2013 și a Regulamentului (UE) nr. 508/2014 în ceea ce privește măsurile specifice de atenuare a impactului epidemiei de COVID-19 în sectorul pescuitului și acvaculturii
               
            
               PARLAMENTUL EUROPEAN ȘI CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, în special articolul 43 alineatul (2) și articolul 175, 
            
            
               având în vedere propunerea Comisiei Europene,
            
            
               după transmiterea proiectului de act legislativ către parlamentele naționale,
            
            
               având în vedere avizul Comitetului Economic și Social European
                  1
               , 
            
            
               hotărând în conformitate cu procedura legislativă ordinară,
            
            
               întrucât:
            
            
               (1)Sectorul pescuitului și acvaculturii a fost grav afectat de perturbarea pieței generată de o scădere semnificativă a cererii cauzată de epidemia de COVID-19. Închiderea locurilor de vânzare, a piețelor, a punctelor de vânzare și a canalelor de distribuție a generat o scădere substanțială a prețurilor și a volumelor. Scăderea cererii și a prețurilor, combinată cu vulnerabilitatea și complexitatea lanțului de aprovizionare a făcut ca operațiunile flotelor de pescuit și ale producției de fructe de mare să genereze pierderi. În consecință, pescarii sunt obligați să rămână în port, iar piscicultorii vor trebui să arunce sau să distrugă produse în decurs de câteva săptămâni. 
            
            
               (2)Trebuie ca Fondul european pentru pescuit și afaceri maritime (FEPAM) instituit prin Regulamentul (UE) nr. 508/2014
                  2
                să poată să sprijine măsuri specifice până la 31 decembrie 2020 pentru a atenua impactul epidemiei de COVID-19 din sectorul pescuitului și acvaculturii. Aceste măsuri trebuie să cuprindă un sprijin pentru încetarea temporară a activităților de pescuit, inclusiv pentru pescuitul în apele interioare, și pentru suspendarea temporară sau pentru reducerea producției din acvacultură, cu condiția ca acestea să fie consecința epidemiei de COVID-19. Printre aceste măsuri specifice trebuie să se numere sprijinirea organizațiilor de producători și a asociațiilor de organizații de producători pentru depozitarea produselor pescărești și de acvacultură, în conformitate cu Regulamentul (UE) nr. 1379/2013
                  3
               . Cheltuielile aferente operațiunilor sprijinite prin aceste măsuri trebuie să fie eligibile începând cu 1 februarie 2020.
            
            
               (3)Resursele disponibile pentru angajamentele din FEPAM în gestiune partajată trebuie defalcate astfel încât să se garanteze că sunt stabilite sume fixe pentru controlul pescuitului, colectarea de date științifice și compensarea costurilor suplimentare în regiunile ultraperiferice. Celelalte resurse în gestiune partajată trebuie alocate de statele membre pe baza nevoilor lor.
            
            
               (4)Având în vedere consecințele socioeconomice semnificative ale epidemiei de COVID-19 și nevoia de lichidități în economie, trebuie să se poată sprijini încetarea temporară a activităților de pescuit cauzată de criza provocată de epidemia de COVID-19, cu o rată maximă de cofinanțare de 75 % din cheltuielile publice eligibile.
            
            
               (5)Având în vedere nevoia de flexibilitate în realocarea resurselor financiare pentru a face față consecințelor epidemiei de COVID-19, sprijinul pentru încetarea temporară a activităților de pescuit cauzată de această epidemie nu trebuie să facă obiectul unei plafonări financiare. Acest lucru nu trebuie să aducă atingere plafonării financiare existente pentru celelalte cazuri de încetare temporară a activității. Obligația de a deduce sprijinul acordat pentru încetarea temporară a activității din sprijinul acordat pentru încetarea permanentă a activităților de pescuit aceleiași nave trebuie să se aplice în continuare.
            
            
               (6)Având în vedere caracterul urgent al sprijinului necesar, trebuie să fie posibilă extinderea domeniului de aplicare al procedurii simplificate pentru a include modificări la programele operaționale legate de măsurile specifice și realocarea resurselor financiare aferente pentru a face față consecințelor epidemiei de COVID-19. Această procedură simplificată trebuie să cuprindă toate modificările necesare pentru punerea în aplicare în integralitate a măsurilor în cauză, inclusiv introducerea lor și descrierea metodelor de calculare a sprijinului.
            
            
               (7)Având în vedere rolul esențial al organizațiilor de producători în gestionarea crizei, plafonul sprijinului pentru planurile de producție și de comercializare trebuie majorat la 12 % din valoarea medie anuală a producției introduse pe piață. De asemenea, pentru acest sprijin, statele membre trebuie să aibă posibilitatea de a acorda organizațiilor de producători avansuri de până la 100 % din sprijinul financiar.
            
            
               (8)Întreruperile bruște ale activităților de pescuit și de acvacultură cauzate de epidemia de COVID-19 și riscul aferent de periclitare a piețelor de produse pescărești și de acvacultură fac necesară instituirea unui mecanism de stocare a produselor pescărești și de acvacultură destinate consumului uman. Acesta va încerca să stimuleze o mai mare stabilitate a pieței, să atenueze riscul ca aceste produse să fie risipite sau redirecționate către alte utilizări care nu constituie alimente destinate consumului uman și să contribuie la absorbirea impactului crizei asupra randamentului produselor. Acest mecanism trebuie să permită producătorilor din domeniul pescuitului și acvaculturii să utilizeze aceleași tehnici de păstrare sau conservare pentru specii similare, pentru a se asigura că se menține o concurență loială între producători.
            
            
               (9)Având în vedere rapiditatea și magnitudinea scăderii cererii de produse pescărești și de acvacultură determinate de epidemia de COVID-19, trebuie să fie posibilă creșterea cantităților eligibile pentru ajutorul pentru depozitare la 25 % din cantitățile anuale ale produselor în cauză puse în vânzare de către organizația de producători în cauză.
            
         
         
            
               (10)Pentru a permite statelor membre să reacționeze prompt la caracterul neașteptat și imprevizibil al epidemiei de COVID-19, ele trebuie să aibă dreptul de a stabili prețuri de declanșare pentru ca organizațiile lor de producători să poată declanșa mecanismul de stocare. Aceste prețuri de declanșare trebuie să fie stabilite astfel încât să se mențină o concurență loială între operatori.
            
            
               (11)Dată fiind urgența sprijinului necesar, prezentul regulament trebuie să intre în vigoare cât mai curând posibil.
            
            
               (12)Prin urmare, Regulamentul (UE) nr. 1379/2013 și Regulamentul (UE) nr. 508/2014 trebuie modificate în consecință,
            
            
               ADOPTĂ PREZENTUL REGULAMENT:
            
            
               Articolul 1
               Modificări ale Regulamentului (UE) nr. 508/2014
            
            
               Regulamentul (UE) nr. 508/2014 se modifică după cum urmează:
            
            
               1.Articolul 13 se înlocuiește cu următorul text:
            
            
               „Articolul 13
               Resursele bugetare în cadrul gestiunii partajate
            
            
               1.Resursele disponibile pentru angajamentele din FEPAM pentru perioada 2014-2020 în cadrul gestiunii partajate se ridică la 5 749 331 600 EUR în prețuri curente în conformitate cu defalcarea anuală prevăzută în anexa II.
            
            
               2.Suma de 580 000 000 EUR din resursele bugetare menționate la alineatul (1) se alocă măsurilor de control și de executare menționate la articolul 76.
            
            
               3.Suma de 520 000 000 EUR din resursele bugetare menționate la alineatul (1) se alocă măsurilor privind colectarea de date menționate la articolul 77.
            
            
               4.Suma de 192 500 000 EUR din resursele bugetare menționate la alineatul (1) se alocă drept compensație zonelor ultraperiferice în temeiul titlului V capitolul V. Această compensație nu poate depăși anual:
            
            
               (a)6 450 000 EUR pentru Insulele Azore și Madeira;
            
            
               (b)8 700 000 EUR pentru Insulele Canare;
            
            
               (c)12 350 000 EUR pentru regiunile ultraperiferice franceze menționate la articolul 349 din TFUE.
            
            
               5.Statele membre au posibilitatea de a utiliza alternativ resursele disponibile în temeiul alineatelor (2) și (3).”.
            
            
               2.La articolul 16, alineatul (1) se modifică după cum urmează:
            
            
               „(1) Resursele disponibile pentru angajamentele statelor membre, menționate la articolul 13 alineatul (1) pentru perioada 2014-2020 și enumerate în tabelul din anexa II, sunt stabilite pe baza următoarelor criterii obiective:”.
            
            
               3.La articolul 22 alineatul (2) se adaugă litera (e), după cum urmează:
            
            
               „(e) modificărilor programelor operaționale care privesc sprijinul menționat la articolul 33 alineatul (1) litera (d), articolul 35, articolul 44 alineatul (4a), articolul 55 alineatul (1) litera (b), articolul 57, articolul 66 și articolul 67, inclusiv realocării resurselor financiare aferente pentru a face față consecințelor epidemiei de COVID-19.”.
            
         
         
            
               4.La articolul 22, alineatul (3) se modifică după cum urmează:
            
            
               „(3) Alineatul (2) nu se aplică sprijinului menționat la articolul 33 alineatul (1) literele (a) - (c), la articolul 34 și la articolul 41 alineatul (2).”.
            
            
               5.La articolul 25, alineatul (3) se modifică după cum urmează:
            
            
               „(3) Fără a aduce atingere alineatului (5), contribuția financiară totală din partea FEPAM la măsurile menționate la articolul 33 alineatul (1) literele (a) - (c) și la articolul 34, precum și la înlocuirea sau modernizarea motoarelor principale sau auxiliare menționate la articolul 41 nu depășește cel mai mare din următoarele două praguri:”.
            
            
               6.Articolul 33 alineatele (1) și (2) se modifică după cum urmează: 
            
            
               „(1) FEPAM poate sprijini măsuri de încetare temporară a activităților de pescuit în următoarele situații: 
            
            
               (a) în cazul punerii în aplicare a măsurilor Comisiei sau a măsurilor de urgență ale statelor membre, menționate la articolele 12 și 13 din Regulamentul (UE) nr. 1380/2013, sau a măsurilor de conservare menționate la articolul 7 din regulamentul menționat, inclusiv a perioadelor de repaus biologic; 
            
            
               (b) în cazul în care acordurile de parteneriat din domeniul pescuitului durabil sau protocoalele la acestea nu sunt reînnoite; 
            
            
               (c) în cazul în care încetarea temporară a activităților este prevăzută într-un plan de gestionare adoptat în conformitate cu Regulamentul (CE) nr. 1967/2006 al Consiliului sau într-un plan multianual adoptat în temeiul articolelor 9 și 10 din Regulamentul (UE) nr. 1380/2013, dacă, pe baza avizului științific, sunt necesare reduceri ale efortului de pescuit pentru a realiza obiectivele menționate la articolul 2 alineatul (2) și la articolul 2 alineatul (5) litera (a) din Regulamentul (UE) nr. 1380/2013;
            
            
               (d) în cazul în care încetarea temporară a activităților are loc între 1 februarie și 31 decembrie 2020 ca urmare a epidemiei de COVID-19, inclusiv pentru navele care operează în conformitate cu un acord de parteneriat în domeniul pescuitului durabil.
            
            
               Prin derogare de la articolul 65 alineatul (9) primul paragraf din Regulamentul (UE) nr. 1303/2013, cheltuielile pentru operațiunile sprijinite în temeiul literei (d) sunt eligibile începând cu 1 februarie 2020.
            
            
               (2) Sprijinul menționat la alineatul (1) literele (a)-(c) poate fi acordat pe o durată maximă de șase luni pentru fiecare navă în perioada 2014-2020. Această durată maximă nu se aplică sprijinului menționat la litera (d) de la alineatul respectiv.”.
            
            
               7. Articolul 44 se modifică după cum urmează:
            
            
               (a) se adaugă următorul alineat (4a):
            
            
               „(4a) FEPAM poate sprijini măsurile de încetare temporară a activităților de pescuit cauzată de epidemia de COVID-19, astfel cum se prevede la articolul 33 alineatul (1) litera (d), în condițiile prevăzute la articolul 33.”;
            
            
               (b) Alineatul (5) se modifică după cum urmează:
            
            
               „(5) În sensul alineatelor (1) și (4a):
            
            
               (a)
                     trimiterile de la articolele 30, 32, 33, 38, 39, 41 și 42 la navele de pescuit se interpretează ca fiind trimiteri la navele care operează exclusiv în apele interioare;
            
            
               (b) trimiterile de la articolul 38 la mediul marin se interpretează ca fiind trimiteri la mediul în care operează nava de pescuit din apele interioare.”.
            
            
               8. Articolul 55 se înlocuiește cu următorul text:
            
         
         
            
               „Articolul 55
               Măsuri de sănătate publică
            
            
               1.FEPAM poate sprijini următoarele scheme de compensații:
            
            
               (a) compensații acordate cultivatorilor de moluște pentru suspendarea temporară a recoltării moluștelor, atunci când această suspendare se produce exclusiv din motive de protejare a sănătății publice;
            
            
               (b) compensații acordate fermierilor în domeniul acvaculturii pentru suspendarea temporară sau pentru reducerea producției care a avut loc între 1 februarie și 31 decembrie 2020, ca urmare a epidemiei de COVID-19.
            
            
               2.Sprijinul prevăzut la alineatul (1) litera (a) poate fi acordat doar dacă suspendarea recoltării din cauza contaminării moluștelor este determinată de proliferarea planctonului producător de toxine sau de prezența unui plancton care conține biotoxine și dacă:
            
            
               (a) contaminarea durează mai mult de patru luni consecutive; sau
            
            
               (b) pierderea generată de suspendarea recoltării depășește 25 % din cifra de afaceri anuală a întreprinderii în cauză, calculată pe baza cifrei medii de afaceri a întreprinderii din ultimii trei ani calendaristici anteriori celui în care capturarea a fost suspendată.
            
            
               În sensul primului paragraf litera (b), statele membre pot stabili reguli speciale de calcul care să fie utilizate pentru întreprinderile care au mai puțin de trei ani de activitate.
            
            
               3.Durata maximă pentru care se poate acorda compensația prevăzută la alineatul (1) litera (a) este de 12 luni, pe parcursul întregii perioade de programare. În cazuri justificate în mod corespunzător, durata poate fi prelungită o dată cu încă maximum 12 luni, până la un total de cel mult 24 de luni.
            
            
               Prin derogare de la articolul 65 alineatul (9) primul paragraf din Regulamentul (UE) nr. 1303/2013, cheltuielile pentru operațiunile sprijinite în temeiul alineatului (1) litera (b) sunt eligibile începând cu 1 februarie 2020.”.
            
            
               9. Articolul 66 alineatele (3) și (4) se modifică după cum urmează:
            
            
               „(3) Sprijinul acordat pe organizație de producători anual în temeiul prezentului articol nu trebuie să depășească 12 % din valoarea medie anuală a producției introduse pe piață de această organizație de producători pe parcursul celor trei ani calendaristici precedenți. În ceea ce privește organizațiile de producători nou recunoscute, acest sprijin nu trebuie să depășească 12 % din valoarea medie anuală a producției introduse pe piață de membrii acestei organizații pe parcursul celor trei ani calendaristici precedenți.”
            
            
               „(4) Statul membru în cauză poate acorda un avans cuprins între 50 % și 100 % din sprijinul financiar după aprobarea planului de producție și de comercializare, în conformitate cu articolul 28 alineatul (3) din Regulamentul (UE) nr. 1379/2013.”.
            
            
               10. Articolul 67 alineatele (1) și (2) se modifică după cum urmează:
            
            
               „(1) În cazul în care acest lucru este necesar pentru a răspunde epidemiei de COVID-19, FEPAM poate sprijini compensația acordată organizațiilor de producători și asociațiilor de organizații de producători recunoscute care depozitează produsele pescărești sau de acvacultură enumerate în anexa II la Regulamentul (UE) nr. 1379/2013 sau produsele încadrate la codul NC 0302 enumerate în anexa I secțiunea (a) la Regulamentul (UE) nr. 1379/2013, cu condiția ca respectivele produse să fie depozitate în conformitate cu articolele 30 și 31 din Regulamentul (UE) nr. 1379/2013 și sub rezerva următoarelor condiții:
            
            
               (a)
                     cuantumul ajutorului pentru depozitare nu depășește suma costurilor tehnice și financiare ale acțiunilor necesare pentru stabilizarea și depozitarea produselor în cauză;
            
            
               (b) cantitățile eligibile pentru ajutorul pentru depozitare nu depășesc 25 % din cantitățile anuale ale produselor în cauză scoase la vânzare de organizația de producători;
            
            
               (c) sprijinul financiar anual nu depășește 20 % din valoarea medie anuală a producției introduse pe piață a membrilor organizației de producători în perioada 2017-2019.
            
            
               În sensul primului paragraf litera (c), în cazul în care un membru al organizației de producători nu a comercializat nicio producție introdusă pe piață în perioada 2017-2019, se ia în considerare valoarea medie anuală a producției introduse pe piață în primii trei ani de producție ai membrului respectiv.”;
            
            
               (2) Sprijinul menționat la alineatul (1) ia sfârșit la 31 decembrie 2020. 
            
         
         
            
               Prin derogare de la articolul 65 alineatul (9) primul paragraf din Regulamentul (UE) nr. 1303/2013, cheltuielile pentru operațiunile sprijinite în temeiul prezentului articol sunt eligibile începând cu 1 februarie 2020.”.
            
            
               11. La articolul 79, alineatul (2) se elimină.
            
            
               12. La articolul 94 alineatul (3), litera (c) se modifică după cum urmează:
            
            
               „(c) 50 % din cheltuielile publice eligibile pentru sprijinul menționat la articolul 33 alineatul (1) literele (a)-(c), la articolul 34 și la articolul 41 alineatul (2);”.
            
            
               Articolul 2
               Modificări ale Regulamentului (UE) nr. 1379/2013
            
            
               Regulamentul (UE) nr. 1379/2013 se modifică după cum urmează:
            
            
               1. La articolul 8 alineatul (3) se adaugă următoarea literă (f):
            
            
               „(f) gestionarea depozitării temporare a produselor de acvacultură în conformitate cu articolele 30 și 31 din prezentul regulament.”.
            
            
               2. Articolul 30 se înlocuiește cu următorul text:
            
            
               „Articolul 30
               Mecanism de stocare
            
            
               Organizațiile de producători din domeniul pescuitului și acvaculturii pot beneficia de sprijin financiar pentru depozitarea produselor enumerate în anexa II sau a produselor încadrate la codul NC 0302 enumerate în anexa I secțiunea (a) la Regulamentul (UE) nr. 1379/2013, cu condiția ca:
            
            
               (a)
                     condițiile de acordare a ajutorului pentru depozitare, prevăzute în Regulamentul (UE) nr. 508/2014, să fie respectate;
            
            
               (b)
                     produsele să fi fost introduse pe piață de organizații de producători și nu să nu se fi găsit niciun cumpărător pentru acestea la prețul de declanșare menționat la articolul 31;
            
            
               (c)
                     produsele să îndeplinească, după caz, standardele de comercializare comune stabilite în conformitate cu articolul 33 și să aibă o calitate corespunzătoare pentru consumul uman;
            
            
               (d)
                     produsele să fie stabilizate sau prelucrate și stocate în rezervoare sau cuști prin următoarele metode: congelare, fie la bordul unor nave, fie în instalații amplasate pe uscat, sărare, uscare, marinare sau, dacă este cazul, fierbere și pasteurizare, fiind sau nu filetate, tăiate sau, dacă este cazul, decapitate;
            
            
               (e)
                     produsele de acvacultură să nu fie stocate vii;
            
            
               (f)
                     produsele să fie reintroduse din stocuri pe piață pentru consumul uman într-o etapă ulterioară; și
            
            
               (g)
                     produsele să rămână stocate minimum cinci zile.”.
            
            
               3. Articolul 31 se modifică după cum urmează:
            
            
               (a) alineatul (1) se modifică după cum urmează:
            
         
         
            
               „Înainte de începutul fiecărui an, fiecare organizație de producători poate face individual o propunere de preț care să declanșeze mecanismul de stocare menționat la articolul 30 pentru produsele enumerate în anexa II sau produsele încadrate la codul NC 0302 enumerate în anexa I secțiunea (a) la Regulamentul (UE) nr. 1379/2013.”;
            
            
               (b) se adaugă următorul alineat (5):
            
            
               „(5) În cazul în care un stat membru nu a stabilit prețurile de declanșare în conformitate cu alineatul (4) înainte de apariția epidemiei de COVID-19, statul membru respectiv determină, fără întârziere, prețurile de declanșare în cauză pe baza criteriilor menționate la alineatele (2) și (3) din prezentul articol. Prețurile se fac publice.”.
            
            
               Articolul 3
            
            
               Prezentul regulament intră în vigoare în ziua următoare datei publicării în Jurnalul Oficial al Uniunii Europene.
            
            
               Prezentul regulament este obligatoriu în toate elementele sale și se aplică direct în toate statele membre.
            
            
               Adoptat la Bruxelles,
            
            
               
                  Pentru Parlamentul European
                        Pentru Consiliu
               
               
                  Președintele
                        Președintele
               
            
         
         
            
                  
                     (1)
                  
                        JO C , , p. .
               
               
                  
                     (2)
                  
                        Regulamentul (UE) nr. 508/2014 al Parlamentului European și al Consiliului din 15 mai 2014 privind Fondul european de pescuit și afaceri maritime și de abrogare a Regulamentelor (CE) nr. 2328/2003, (CE) nr. 861/2006, (CE) nr. 1198/2006 și (CE) nr. 791/2007 ale Consiliului și a Regulamentului (UE) nr. 1255/2011 al Parlamentului European și al Consiliului (JO L 149, 20.5.2014, p. 1).
               
               
                  
                     (3)
                  
                        Regulamentul (UE) nr. 1379/2013 al Parlamentului European și al Consiliului din 11 decembrie 2013 privind organizarea comună a piețelor în sectorul produselor pescărești și de acvacultură, de modificare a Regulamentelor (CE) nr. 1184/2006 și (CE) nr. 1224/2009 ale Consiliului și de abrogare a Regulamentului (CE) nr. 104/2000 al Consiliului (JO L 354, 28.12.2013, p. 1).